als_Latn dik_Latn sag_Latn
24 shtator 2009: Promovohet libri “Edi Rama: politikani (pop)ulist star” Autor Belina Budina
Në ambientet e Universitetit Europian të Tiranës u zhvillua ceremonia e përurimit të librit të gazetares dhe pedagoges Belina Budini. Të pranishëm ishin: analistë dhe gazetarë të njohur si Andi Bushati, Mustafa Nano, Fatos Lubonja, Mentor Nazarko; politikanë si Preç Zogaj e Erion Veliaj; personalitete publike si prof. Artan Fuga, Prof. dr. Aleks Luarasi e Theodhori Sollaku; kolegë, miq, pedagogë të UET dhe studentë.
Prof. Artan Fuga: Autorja e librit që keni në dorë, Belina Budini, ka meritën se për herë të parë kërkon të shndërrojë në hipotezë shkencore marrëdhëniet ndërmjet politikës dhe mediave, parë në kontekstin e shkencave sociale shqiptare dhe, sidomos, të atyre të komunikimit dhe të informimit.
Autorja e librit, Belina Budini: Për të gjithë ata që presin të lexojnë një libër politik të jenë të sigurt se nuk do të gjejnë asgjë të ngjashme me një "manifest politik”. Në fakt rruga që ndoqi Edi Rama për të ardhur në krye të Partisë Socialiste përbën vetëm një linjë dytësore kërkimi, por gjithsesi një linjë e pashmangshme, përderisa kjo fazë e karrierës së Ramës shënoi një moment thyerje në stilin e tij politik, për shkak të ndjekjes së strategjive të reja në formë dhe në përmbajtje. Përqafimi hapur i një retorike me nuanca 'populiste' ose më saktë 'neo-populiste', ishte një surprizë për opinionin publik shqiptar që e kishte pritur dhe konfirmuar Ramën disa herë radhazi në pushtet pikërisht për të kundërtën, pra për mënyrat 'ekstravagante' dhe jotradicionale të bërjes politikë dhe, sigurisht, për efikasitetin e punës së tij. Dhe më tej vazhdon: Në epilogun e librit, vetëm sa kam hedhur dyshime mbi arsyet që nuk i sollën sukses Ramës në zgjedhjet parlamentare të 28 qershorit ... Së fundmi autorja tregon pse ka zgjedhur Edi Ramën: nuk është politike; Rama është fenomeni që ngritjen dhe konsolidimin e figurës së tij si politikan e nisi duke qenë një star mediatik. Vetëm një analizë politike, e bazuar në teknikat e politikëbërjes, do të ishte krejt e pamjaftueshme për të kuptuar dukurinë e politikanit 'pop-star.
Mentor Nazarko: Për mua ky botim është një motiv krenarie. Së pari, sepse Belina ka qenë studentja ime, por edhe sepse ky libër shënon një kërcim të madh në rritjen e saj profesionale dhe intelektuale. Nazarko siguroi se ky libër do të ngjallë një interes të veçantë, pasi ka marrë certifikimin e disa katedrave, asaj londineze, të Universitetit Evropian të Tiranës, të autorit të parathënies, por edhe të atij vetë si lexues.
Adrian Civici, president UET: Kam kënaqësinë që ky libër jo vetëm po promovohet në ambientet e UET-së, por edhe që është pjesë e kolonës së botimeve të universitetit tonë duke vënë në dukje, njëkohësisht, se libri nuk është një analizë politike, por komunikimi.
als_Latn als_Latn als_Latn als_Latn als_Latn als_Latn